Uzklausīšanas amatpersonas nobeiguma ziņojums (1)

Lieta AT.40023 – Pārrobežu piekļuve maksas televīzijas saturam

Sky, Disney, NBCUniversal, Sony Pictures un Warner Bros. saistības

(2019/C 132/05)

1. Pašreizējais ziņojums saskaņā ar Regulas Nr. 1/2003 (2) 9. pantu attiecas uz saistību lēmuma projektu (“lēmuma projekts”). Lēmuma projekts ir adresēts Universal Studios International B.V., Universal Studios Limited un Comcast Corporation (kopā “NBCUniversal”), CPT Holdings Inc., Colgems Productions Limited un Sony Corporation (kopā “Sony Pictures”), Warner Bros. International Television Distribution Inc. un Warner Media LLC (kopā “Warner Bros.”), The Walt Disney Company un The Walt Disney Company Limited (kopā “Disney”) un Sky UK Limited un Sky Limited (3) (kopā “Sky”). NBCUniversal, Sony Pictures, Warner Bros. un Disney turpmāk kopā dēvēti “studijas”.

2. Šis ir otrais uzklausīšanas amatpersonas nobeiguma ziņojums lietā AT.40023, pirmais bija nobeiguma ziņojums saistībā ar Komisijas 2016. gada 26. jūlija lēmumu (4) (“Paramount lēmums”), ar ko tika pieņemtas Paramount Pictures International Limited (iepriekš Viacom Global (Netherlands) B.V.) un Viacom Inc. (kopā “Paramount Pictures”) (5) saistības.

3. Lieta AT.40023 attiecas uz klauzulām (“attiecīgās klauzulas”) konkrētos divpusējos licences līgumos starp, no vienas puses, Sky un, no otras puses, katru studiju, Twentieth Century Fox Telecommunications International Inc. (kopā ar Twenty-First Century Fox Inc. – “Fox” (6)) un Paramount Pictures. Konkrētas attiecīgās klauzulas liedz vai ierobežo Sky iespējas darīt pieejamus savus mazumtirdzniecības maksas televīzijas satura pakalpojumus, reaģējot uz nepieprasītiem pasūtījumiem no patērētājiem, kuru dzīvesvieta vai atrašanās vieta ir Eiropas Ekonomikas zonā (“EEZ”), bet ārpus Apvienotās Karalistes un Īrijas. Pārējās attiecīgās klauzulas paredz prasību NBCUniversal, Sony Pictures, Warner Bros., Fox vai Paramount Pictures liegt vai ierobežot iespējas maksas televīzijas raidorganizācijām, kas atrodas EEZ, bet ārpus Apvienotās Karalistes un Īrijas, reaģēt uz nepieprasītiem pasūtījumiem no patērētājiem, kuru dzīvesvieta un atrašanās vieta ir Apvienotajā Karalistē un Īrijā.

4. Komisija 2015. gada 23. jūlijā pieņēma iebildumu paziņojumu (“IP”), kurā Komisija pauda savu sākotnējo viedokli, ka attiecīgās klauzulas ir Līguma 101. panta un EEZ līguma 53. panta pārkāpums, ko pieļāvuši uzņēmumi Universal Studios International B.V., Comcast Corporation, Disney, Sony Pictures, Warner Bros., Fox, Paramount Pictures un Sky (“IP adresāti”).

5. Visi IP adresāti piekļuva Komisijas lietas materiāliem laikposmā no 2015. gada 3. līdz 5. augustam. Pēc sarakstes ar uzņēmumu Sony jautājumā par tā pieprasījumu piekļūt informācijai, kas ir IP 267. punktā norādītā sākotnējā vērtējuma pamatā, Konkurences ģenerāldirektorāts (Konkurences ĢD) nodrošināja katram IP adresātam IP 132. zemsvītras piezīmes pilnu tekstu. Neviens IP adresāts nevērsās ar šo jautājumu pie manis.

6. Pēc sarakstes ar Sky, Warner Bros. un Fox2015. gada 16. decembrī Konkurences ĢD piešķīra piekļuvi to rakstisko atbilžu daļu nekonfidenciālajām versijām, ko uz IP sniedza citi IP adresāti.

7. Pēc Sky, Fox, Warner Bros. un jo īpaši NBCUniversal pieprasījumu apsvēršanas Konkurences ĢD IP adresātiem piešķīra piekļuvi ieinteresēto trešo personu (7) rakstisko apsvērumu nekonfidenciālajām versijām. Visiem IP adresātiem tika dota iespēja iesniegt rakstiskas piezīmes par šiem apsvērumiem.

8. Visi IP adresāti rakstiski atbildēja uz IP, ievērojot Konkurences ĢD noteiktos termiņus vai, attiecīgā gadījumā, termiņu pagarinājumus, un pieprasīja mutisku uzklausīšanu (8).

9. Mutiskā uzklausīšana noritēja trīs dienas – no 2016. gada 18. janvāra līdz 20. janvārim. Tajā piedalījās visi IP adresāti un 11 ieinteresētās trešās personas.

10. Ar 2016. gada 26. jūlijaParamount lēmumu tika padarītas saistošas uzņēmuma Paramount Pictures ierosinātās saistības, lai kliedētu bažas, ko Komisija tam pauda iebildumu paziņojumā. Komisija 2018. gada 12. janvārī oficiāli izbeidza lietas AT.40023 izskatīšanu, ciktāl tā attiecās uz Paramount Pictures.

11. Komisija 2018. gada 12. janvārī, pēc NBCUniversal korporatīvās struktūras izmaiņām, saskaņā ar Regulas Nr. 773/2004 2. panta 1. punktu ierosināja lietas izskatīšanu pret Universal Studios Limited. Tajā pašā dienā Komisija pieņēma papildu iebildumu paziņojumu, kurš adresēts NBCUniversal un kurā tā provizoriski secināja, ka attiecīgās klauzulas ir Līguma 101. panta un EEZ līguma 53. panta pārkāpums, ko pieļāvis uzņēmums NBCUniversal. Uzņēmums NBCUniversal, ievērojot termiņus, rakstiski atbildēja uz šo papildu iebildumu paziņojumu un nepieprasīja izmantot tiesības tikt mutiski uzklausītam.

12. Turklāt Komisija 2018. gada 12. janvārī pieņēma faktu vēstuli, kas adresēta studijām un uzņēmumiem Fox un Sky (kopā “faktu vēstules adresāti”), informējot tos par papildu pierādījumiem, uz kuriem Komisija nebija tieši atsaukusies iebildumu paziņojumā vai papildu iebildumu paziņojumā, bet kuri var būt svarīgi iebildumu paziņojumā vai papildu iebildumu paziņojumā izdarīto sākotnējo secinājumu pamatošanai.

13. Pēc faktu vēstules izdošanas Komisija piešķīra faktu vēstules adresātiem papildu piekļuvi lietas AT.40023 materiāliem. Konkrēti pieprasījumi pēc plašākas piekļuves lietas materiāliem tika nodoti man. Es apmierināju daļu no šiem pieprasījumiem un noraidīju pārējos.

14. Pēc faktu vēstules izdošanas dažas ieinteresētās trešās personas pieprasīja piekļuvi šā dokumenta nekonfidenciālai versijai, lai iesniegtu apsvērumus. Es noraidīju šos pieprasījumus, jo Konkurences ĢD jau bija informējis ieinteresētās trešās personas par izskatāmās lietas raksturu un priekšmetu (kas pēc faktu vēstules palika nemainīgi) un šis personas jau bija iesniegušas savas piezīmes.

15. Disney2018. gada 25. oktobrī ierosināja uzņemties saistības, lai kliedētu iebildumu paziņojumā paustās Komisijas bažas (“Disney sākotnējās saistības”).

16. Komisija 2018. gada 9. novembrīEiropas Savienības Oficiālajā Vēstnesī atbilstīgi Padomes Regulas (EK) Nr. 1/2003 27. panta 4. punktam publicēja paziņojumu (“pirmais paziņojums”), kurā sniegts lietas un Disney sākotnējo saistību kopsavilkums un aicinājums trešām personām viena mēneša laikā no pirmā paziņojuma publicēšanas iesniegt apsvērumus par šīm saistībām (9).

17. NBCUniversal, Sony, Warner Bros. un Sky2018. gada 12. un 13. decembrī ierosināja uzņemties saistības, lai kliedētu iebildumu paziņojumā un papildu iebildumu paziņojumā paustās Komisijas bažas.

18. Komisija 2018. gada 21. decembrī publicēja otro paziņojumu, kurā sniegts lietas un NBCUniversal, Sony Pictures, Warner Bros. un Sky ierosināto saistību kopsavilkums un aicinājums trešām personām viena mēneša laikā pēc otrā paziņojuma publicēšanas iesniegt apsvērumus par šīm saistībām (10).

19. Komisija saņēma apsvērumus no 10 respondentiem par Disney ierosinātajām sākotnējām saistībām un NBCUniversal, Sony Pictures, Warner Bros. un Sky ierosinātajām saistībām.

20. Uzņēmums Disney2019. gada 5. februārī sīkāk precizēja atsevišķus tā saistību aspektus.

21. Lēmuma projektā secināts, ka, ņemot vērā Disney pārskatītās saistības un NBCUniversal, Sony Pictures, Warner Bros. un Sky ierosinātās saistības, vairs nav pamata vērsties pret studijām un Sky un ka tāpēc, neskarot Regulas (EK) Nr. 1/2003 9. panta 2. punktu, lietas izskatīšana pret studijām un Sky ir jāizbeidz.

22. Kopumā es uzskatu, ka procesuālo tiesību efektīva īstenošana tika nodrošināta.

Briselē, 2019. gada 26. februārī Wouter WILS

(1) Saskaņā ar 16. un 17. pantu Eiropas Komisijas priekšsēdētāja 2011. gada 13. oktobra Lēmumā 2011/695/ES par uzklausīšanas amatpersonas amatu un darba uzdevumiem noteiktu konkurences lietu izskatīšanā (OV L 275, 20.10.2011., 29. lpp.) (“Lēmums 2011/695/ES”).

(2) Padomes 2002. gada 16. decembra Regula (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā (OV L 1, 4.1.2003., 1. lpp.) (“Regula Nr. 1/2003”).

(3) Sky Limited iepriekš bija Sky Plc.

(4) Komisijas 2016. gada 26. jūlija Lēmums par lietas izskatīšanu saskaņā ar Līguma par Eiropas Savienības darbību 101. pantu un EEZ līguma 53. pantu (Lieta AT.40023 – Pārrobežu piekļuve maksas televīzijas saturam) (C(2016) 4740 final).

(5) Uzklausīšanas amatpersonas nobeiguma ziņojums – Pārrobežu piekļuve maksas televīzijas saturam – Paramount saistības (AT.40023) (OV C 437, 25.11.2016., 3. lpp.).

(6) Disney2017. gada 14. decembrī paziņoja par vienošanos iegādāties visu vai gandrīz visu kompānijas Twenty-First Century Fox Inc. kapitālu, kurai galu galā piederēja viss vai gandrīz viss Twentieth Century Fox Telecommunications International Inc. kapitāls. Šobrīd šī iegāde vēl nav pabeigta.

(7) Lietā AT.40023 es apzināju 26 ieinteresētas trešās personas: ANICA – Associazione Nazionale Industrie Cinematografiche Audiovisive Multimediali, APA – Asociace Producentů v audiovizi, z.s, Association des Producteurs de Cinéma, BEUC – Eiropas Patērētāju organizāciju, BT Group plc, C More Entertainment, Dānijas Producentu asociāciju, DTS, Distribuidora de Televisión Digital S.A., EFADs – Eiropas Filmu aģentūru direktoru asociāciju, Eiropas Producentu klubu, Groupe Canal+, FAMA – Austrijas filmu un mūzikas asociāciju, FAPAE, Nīderlandes filmu producentus, KIPA – Polijas Audiovizuālo producentu tirdzniecības kameru, La Liga – Liga Nacional de Fútbol Profesional, Polijas Filmu Institūtu, Producers Alliance for Cinema and Television Limited, ProSiebenSat.1 Media SE, Spitzenorganisation der Filmwirtschaft e.V., Zviedrijas Filmu un TV producentu asociāciju, Lielbritānijas Filmu institūtu, The Football Association Premier League Limited, UPFF – Union des Producteurs Francophones de Films, VOFTP – Vlaamse Onafhankelijke Film & Televisie Producenten un Zentropa.

(8) Izņēmums bija Sky Plc, kas uz IP neatbildēja.

(9) Komisijas paziņojums, kas saskaņā ar Padomes Regulas (EK) Nr. 1/2003 27. panta 4. punktu publicēts lietā AT.40023 – Pārrobežu piekļuve maksas televīzijas saturam (OV C 403, 9.11.2018., 17. lpp.).

(10) Komisijas paziņojums, kas saskaņā ar Padomes Regulas (EK) Nr. 1/2003 27. panta 4. punktu publicēts lietā AT.40023 – Pārrobežu piekļuve maksas televīzijas saturam (OV C 460, 21.12.2018., 32. lpp.).